Transitorower gevonnis vir rooftog wat Valke-lede eisAo. Delene Grobler-Koonin (44). Een van die rowers wat destyds by die transitorooftog betrokke was waarin ao. Delene Grobler-Koonin en sers. Wynand Herbst, albei lede van die Valke, dood is, is Vrydag in die hooggeregshof op Mmabatho tot 30 jaar effektiewe tronkstraf gevonnis. Jabulani Yika (41) en sy agt medebeskuldigdes is in 2020 in hegtenis geneem en van moord, poging tot moord, die onwettige besit van vuurwapens en ammunisie, die besit van plofstof en opsetlike saakbeskadiging aangekla. Die rooftog het op 5 Maart dieselfde jaar plaasgevind. Twee van die verdagtes is op die toneel in hegtenis geneem en die ander ses kort daarna. Kapt. Tlangelani Rikhotso, woordvoerder van die Valke, sê die verhoor van Solomon Ngubeni (47), Musa Mkhavela (33), Terefe Demmissie (39), Edgar Marule (47), Simphiwe Msibi (24), Jabulani Sibisi (53), Omphile Maswabi (33) en Thuso Tshepo Lobelo (31) sal op 27 Februarie begin. Sers. Wynand Herbst (42). Maroela Media het destyds berig dat die rowers net besig was om die geldwa met plofstof oop te skiet toe die lede van die polisie se spesiale taakmag op hulle toegeslaan het. ŉ Jaagtog en skietery het uitgebreek en Grobler-Koonin (44) is in die kop geskiet. Sy het op die toneel gesterf. Herbst (42), ŉ lid van die Valke se taktiese operasionele bestuurseenheid (Toms), het op pad na die hospitaal aan sy beserings beswyk. Die polisie het destyds beslag gelê op drie AK47-gewere, twee 9 mm-pistole, 86 patrone, ŉ bakkie en ŉ minibus. Genl.maj. Patrick Mbotho, provinsiale hoof van die Valke, het Yika se vonnis verwelkom en die ondersoek- en vervolgingspanne bedank wat onverpoosd gewerk het om te verseker dat die skuldiges gevang word en aan die pen ry.